Plaaswerker sit lank ná verkragting, moordJames Olyn tydens vonnisoplegging op 25 November 2014 in die Noord-Kaapse hooggeregshof Foto aan Maroela Media verskaf deur die SAPD in die Noord-Kaap James Olyn (24) is Dinsdag in die Noord-Kaapse hooggeregshof twee keer lewenslange gevangenisstraf opgelê nadat hy skuldig bevind is op aanklag van verkragting en moord. “Olyn is ook ŉ bykomende agt jaar tronkstraf opgelê vir diefstal,” het lt. Sergio Kock, woordvoerder van die polisie, in ŉ verklaring gesê. Die 21-jarige vrou, wie se naam nie bekend gemaak is nie, is verlede jaar op 7 November van haar selfoon beroof voordat sy verkrag en vermoor is. ŉ Visserman het haar halfnaakte liggaam die volgende dag in ŉ rivier naby Hopetown opgespoor waar dit gedryf het. Haar enkels is met haar swart spanbroek vasgebind. Olyn is op 18 Oktober by sy werk op ŉ plaas naby Upington in hegtenis geneem. Hy het die slagoffer se selfoon in sy besit gehad. Sy borgtog is teengestaan en hy was sedertdien nog in aanhouding.